b'\n_START_ARTICLE_\nNaiskodukaitse\n_START_SECTION_\nTegevus\n_START_PARAGRAPH_\nNaiskodukaitse v\xc3\xa4lja\xc3\xb5pe jaguneb baasv\xc3\xa4lja\xc3\xb5ppeks, erialav\xc3\xa4lja\xc3\xb5ppeks, juhtide \xc3\xb5ppeks ja instruktorite \xc3\xb5ppeks. Naiskodukaitse baasv\xc3\xa4lja\xc3\xb5ppe (BV\xc3\x95) eesm\xc3\xa4rgiks on anda k\xc3\xb5ikidele liikmetele alusteadmised, mis v\xc3\xb5imaldavad neil organisatsioonis tegutseda ja erialaselt spetsialiseeruda. Liikmele on \xc3\xbcldjuhul kohustuslik l\xc3\xa4bida baasv\xc3\xa4lja\xc3\xb5pe t\xc3\xa4ies mahus kahe aasta jooksul peale organisatsiooniga liitumist.\xc2\xa0 _NEWLINE_Peale baasv\xc3\xa4lja\xc3\xb5ppe l\xc3\xa4bimist valib liige endale\xc2\xa0eriala, millele spetsialiseeruda. Erialad, millele Naiskodukaitses spetsialiseeruda saab, on avalikud suhted, meditsiin, side ja staap, toitlustamine, kultuur, sport, formeerimine ja noortejuht. Igas ringkonnas on moodustatud \xc3\xbclalmainitud\xc2\xa0erialagrupid, igal erialagrupil on grupijuht, kes koordineerib grupi tegevust. _NEWLINE_Juhtide ja instruktorite \xc3\xb5pe viiakse l\xc3\xa4bi\xc2\xa0Kaitseliidu Koolis. Erialaseid \xc3\xbcle-eestilisi kursuseid viib l\xc3\xa4bi ka Naiskodukaitse. _NEWLINE_\xc3\x9cle aasta toimub \xc3\xbcleriigiline NKK spordilaager, lisaks korraldatakse v\xc3\xa4iksemaid kohapealseid laagreid. Osaletakse KL suvep\xc3\xa4evadel, v\xc3\xb5idup\xc3\xbcha paraadil, laske- ja muudel spordiv\xc3\xb5istlustel. Populaarseks on kujunenud enese\xc3\xbcletamist n\xc3\xb5udev patrullv\xc3\xb5istlus Naiskodukaitse koormusmatk. Meestega v\xc3\xb5rdselt on NKK v\xc3\xb5istkonnad osalenud ka Eel-Ernal, Erna retkel, P\xc3\xb5rgup\xc3\xb5hja retkel, Admiral Pitka luureretkel ja lugematul arvul v\xc3\xa4iksematel v\xc3\xb5istlustel. _NEWLINE_Loomulikult t\xc3\xa4histatakse Eesti Vabariigi aastap\xc3\xa4eva ja v\xc3\xb5idup\xc3\xbcha, lisaks veel Naiskodukaitse aastap\xc3\xa4eva, Kaitseliidu aastap\xc3\xa4eva ja Naiskodukaitse m\xc3\xa4lestusp\xc3\xa4eva.\n_START_SECTION_\nKoosseis\n_START_PARAGRAPH_\nNaiskodukaitse jaguneb 15 ringkonnaks: Alutaguse, J\xc3\xb5geva, Harju, L\xc3\xa4\xc3\xa4ne, J\xc3\xa4rva, P\xc3\xb5lva, Rapla, P\xc3\xa4rnumaa, Saaremaa, Sakala, Tallinna, Tartu, Valga, Viru ja V\xc3\xb5rumaa. Ringkonnad jagunevad omakorda jaoskondadeks.\n_START_SECTION_\nAjalugu\n_START_PARAGRAPH_\nNaiskodukaitse (NKK) loodi 2. septembril 1927 Kaitseliidu \xc3\xbclema k\xc3\xa4skkirjaga Kaitseliidu (KL) eriorganisatsioonina. Naiskodukaitse asutamise p\xc3\xb5hjuseks sai asjaolu, et riik ootas KL \xc3\xbclesehitamisel abi k\xc3\xb5igilt oma kodanikelt. _NEWLINE_1. detsembril 1924 N\xc3\xb5ukogude Venemaa poolt Eestis mahitatud kommunistlik riigip\xc3\xb6\xc3\xb6rdekatse andis t\xc3\xb5uke NKK arengule. _NEWLINE_Detsembris 1924 loodi esimesed NKK jaoskonnad \xe2\x80\x93 tookord k\xc3\xbcll Kaitseliidu nais\xc3\xbcksuste nime all. Esimeseks nende hulgas v\xc3\xb5ib pidada KL Tallinna Maleva Kalevi malevkonna juurde Eesti Naisseltsi Tallinna juhatuse poolt ellukutsutud nais\xc3\xbcksust "Lindade kompanii". NKK loomisel oli eeskujuks paljuski Soomes juba populaarsust v\xc3\xb5itnud samalaadne organisatsioon Lotta Sv\xc3\xa4rd, mis loodi 1921. aastal sealse Kaitseliidu toetuseks. _NEWLINE_NKK oli oma aja kohta v\xc3\xa4ga edumeelne naisorganisatsioon. Sellesse kuulumine oli \xc3\xbchiskonnas prestii\xc5\xbene, sest liikmeks vastuv\xc3\xb5tmisel kaaluti soovijaid v\xc3\xa4ga hoolikalt. Enamuse liikmeskonnast moodustasid vastutust kanda oskavad ja haritud naised nagu taluperenaised, \xc3\xb5petajad, kontoriametnikud. Enne Teist maailmas\xc3\xb5da kuulus NKK ridadesse pea 17 000 liiget \xc3\xbcle Eesti. NKK juhtkond koosnes eranditult Eesti \xc3\xbchiskonnas tuntud ja tunnustatud tegelastest._NEWLINE_KL eriorganisatsioonina t\xc3\xb6\xc3\xb6tasid NKK jaoskonnad samanimeliste KL \xc3\xbcksuste juures. NKK peamised tegevusvaldkonnad olid majandus-, toitlustus-, sanitaar- ja propagandaala._NEWLINE_27. juunil 1940 likvideeriti NKK koos KL ja teiste eriorganisatsioonidega kohe p\xc3\xa4rast juunip\xc3\xb6\xc3\xb6ret 27. juunil 1940._NEWLINE_17. veebruaril 1990 v\xc3\xb5eti KL taastamisel aluseks kunagised programmdokumendid ning ajutises p\xc3\xb5hikirjas s\xc3\xa4testati muuhulgas ka KL naisorganisatsiooni loomine. _NEWLINE_30. m\xc3\xa4rtsil 1990 Kongutas ja suvel J\xc3\xa4rvakandis tehti esimesed, kuid k\xc3\xa4egakatsutavate tulemusteta j\xc3\xa4\xc3\xa4nud katsetused NKK taasloomiseks. Hoolimata esialgsetest eba\xc3\xb5nnestumisest, ei loobutud NKK taasasutamise ideest. KL p\xc3\xbc\xc3\xbcdis saavutada kunagist taset ning seet\xc3\xb5ttu sooviti kindlasti ellu kutsuda ka eriorganisatsioonid._NEWLINE_20. septembrit 1991 on peetud NKK tegelikuks taasasutamise kuup\xc3\xa4evaks, kuna p\xc3\xa4rast seda on NKK pidevalt tegutsenud. _NEWLINE_1997. aastal t\xc3\xa4histas NKK oma 70. aastap\xc3\xa4eva. Selleks ajaks oli kehtestatud kord Naiskodukaitsesse astumiseks, olid olemas liikmekaardid, eelarvelised vahendid oma tegevuse planeerimiseks ja mis k\xc3\xb5ige t\xc3\xa4htsam \xe2\x80\x93 oli olemas stabiilne liikmeskond. Samast aastast p\xc3\xa4rinevad NKK keskorgani juures ka esimesed dokumendid ringkondade tegevusest ja organisatsiooni liikmeskonnast._NEWLINE_1998 \xe2\x80\x93 hakati korraldama ringkondade esinaiste \xc3\xb5ppep\xc3\xa4evi. T\xc3\xb6\xc3\xb6tati v\xc3\xa4lja NKK \xc3\xbchtne vormiriietus. NKK osales esimest korda p\xc3\xa4rast iseseisvuse taastamist v\xc3\xb5idup\xc3\xbcha paraadil._NEWLINE_2002, aasta jaanuaris kinnitas KL keskkogu NKK \xc3\xbcldlipu ja teenetemedali. Naiskodukaitsele annetas lipu Toronto Eesti V\xc3\xb5itlejate \xc3\x9ching, mis anti Naiskodukaitsele \xc3\xbcle 23. juunil 2002 P\xc3\xb5lvas._NEWLINE_2003 \xe2\x80\x93 Naiskodukaitsjaid hakatakse kaasama Kaitseliidu moodustatavatesse \xc3\xbcksustesse._NEWLINE_2006 \xe2\x80\x93 Naiskodukaitse esinaiseks valitakse\xc2\xa0Airi Tooming\xc2\xa0(Neve)._NEWLINE_2008-2009 \xe2\x80\x93 ringkondades asuvad t\xc3\xb6\xc3\xb6le palgalised instruktorid._NEWLINE_2008 \xe2\x80\x93 ringkondades hakatakse korraldama \xc3\xbchtset\xc2\xa0nelja mooduliga baasv\xc3\xa4lja\xc3\xb5pet, mis \xc3\xbchtlustas oluliselt varasemat piirkondlikku v\xc3\xa4lja\xc3\xb5pet._NEWLINE_2010 \xe2\x80\x93 Keskkogul kinnitati esimene arengukava perioodiks 2010\xe2\x80\x932013._NEWLINE_2013 \xe2\x80\x93 t\xc3\xb6\xc3\xb6d alustasid NKK s\xc3\xbcmboolikakomisjon ja NKK ajalookomisjon. Seoses uue Kaitseliidu seadusega valiti esimest korda Naiskodukaitse esindajad Kaitseliidu keskkogule._NEWLINE_2016. aasta 15. augustil kinnitati Ohutushoiu kursuse \xc3\xb5ppekava.'